Γεγονότα Δεκεμβρίου 2010

Παρατίθενται γεγονότα που έλαβαν χώρα τον μήνα Δεκέμβριο του έτους 2010, συνοδευόμενα από τις πηγές, μέσω των οποίων έγιναν γνωστά.

1η Δεκεμβρίου 
 Ανοίγει η πρώτη διάσκεψη κορυφής του ΟΑΣΕ στο Καζακστάν εδώ και μία δεκαετία. (euronews) 
 Έπειτα από καταρρακτώδεις βροχές που πλήττουν τη Βενεζουέλα, 21 άνθρωποι χάνουν τη ζωή τους και πολλές πολιτείες κηρύσσονται σε κατάσταση εκτάκτου ανάγκης. (El Universal)  
 Η Μουσουλμανική Αδελφότητα της αντιπολίτευσης και το Κόμμα Γουάφντ αποσύρονται από τον επερχόμενο δεύτερο γύρο των βουλευτικών εκλογών στην Αίγυπτο, έπειτα από τη νίκη του κυβερνώντος κόμματος, το οποίο κατέλαβε το 97% των εδρών στον πρώτο γύρο. (Al Jazeera) 
 Ανακοινώνονται έπειτα από 3 μήνες, τα τελικά αποτελέσματα των βουλευτικών εκλογών στο Αφγανιστάν. (New York Times)

2 Δεκεμβρίου 
 Αποστέλλονται προς την πρωτεύουσα της Σομαλίας, Μογκαντίσου γύρω στα 8.000 στρατεύματα της Αφρικανικής Ένωσης. (Reuters) 
 Τουλάχιστον 40 άνθρωποι χάνουν τη ζωή τους έπειτα από δασική πυρκαγιά κοντά στη Χάιφα του Ισραήλ. (Al Jazeera)
 Προφυλακίζεται ο πρώην πρόεδρος της Ταϊβάν, Τσεν Σουί Μπιαν, κατηγορούμενος για διαφθορά. (Taipei Times) 
 Ανατρέπεται ο πρωθυπουργός του Βανουάτου, Έντουαρντ Ναταπέι, με πρόταση μομφής ενώ ο ίδιος είναι καθ' οδόν προς το Κανκούν του Μεξικό. Νέος πρωθυπουργός αναλαμβάνει ο Σάτο Κίλμαν. (BBC News)
 Η αστροβιολόγος της NASA Φελίσα Γουλφ-Σάιμον ανακοινώνε την ανακάλυψη του βακτήριου GFAJ-1, το οποίο έχει την ικανότητα να αντικαθιστά το αρσενικό με φωσφόρο στη δομή του DNA του. (NASA)

3 Δεκεμβρίου 
 Επιβεβαιώνεται από το Ανώτατο Δικαστήριο στη Γουινέα η νίκη του Αλφά Κοντέ στις πρόσφατες προεδρικές εκλογές. (VOA News)
 Νικητής των πρόσφατων προεδρικών εκλογών στην Ακτή Ελεφαντοστού ανακηρύσσεται ο Λοράν Γκμπαγκμπό, καθώς ανατράπηκε χθες η απόφαση του Συνταγματικού Δικαστηρίου που ήταν υπέρ του Αλασάνε Ουατάρα. (Al Jazeera)
 Παγετός πλήττει τη βόρεια και την ανατολική Ευρώπη, με 28 νεκρούς και μεγάλα προβλήματα στις συγκοινωνίες. (BBC)
 Σε μετωπική σύγκρουση 2 λεωφορείων σε εθνική οδό κοντά στην ιερή πόλη Νατζάφ του Ιράκ, βρίσκουν το θάνατο 17 άτομα, τα περισσότερα εκ των οποίων είχαν καταγωγή από το Ιράν. (Al Jazeera)

4 Δεκεμβρίου 
 Ορκίζεται σε τελετή πρόεδρος στην Ακτή Ελεφαντοστού ο Λοράν Γκμπαγκμπό, παρότι οι ηγέτες των χωρών του κόσμου και η εκλογική επιτροπή υποστηρίζει ως νικητή των προεδρικών εκλογών τον Αλασάνε Ουατάρα. (The Times of India) 
 Η κυβέρνηση της Ισπανίας επιβάλλει έκτακτα μέτρα που ήταν ανενεργά από την περίοδο του τερματισμού του στρατιωτικού καθεστώτος το 1975, με σκοπό να αναγκάσει τους εργαζόμενους διαδηλωτές να επιστρέψουν στις εργασίες τους. Οι διαδηλωτές διαμαρτύρονται για τους χαμηλούς μισθούς και τις εργασιακές συνθήκες, ενώ η κυβέρνηση τους απειλεί με ποινικές διώξεις. (Xinhua)
 Οι αρχές στον Ισημερινό διατάσσουν την απομάκρυνση των ανθρώπων από τις παρυφές του ηφαιστείου Τουνγκουραχούα, έπειτα από την έκχυση λάβας από αυτό. (BBC) 
 Από συντριβή αεροσκάφους των South East Airlines στο αεροδρόμιο του Ντομοντέντοβο στη Μόσχα έπειτα από πολλαπλή μηχανική βλάβη στον κινητήρα, σκοτώνονται τουλάχιστον 2 άτομα και άλλα 80 τραυματίζονται. (RIA Novosti) 
 Σε ναυάγιο φορτηγού πλοίου στα ανοικτά των νοτίων ακτών της Κίνας, αγνοούνται 10 άνθρωποι και άλλοι 14 διασώζονται. (CNN)

5 Δεκεμβρίου 
 Συνεχίζονται οι επιθέσεις εναντίον των WikiLeaks, του Τζούλιαν Ασάντζ και των δικηγόρων τους. Ο ιστότοπος των WikiLeaks σταματά να λειτουργεί στο Διαδίκτυο για μία ακόμη φορά. (OneIndia News)
 Σε συγκρούσεις ανάμεσα σε ισλαμιστές αντάρτες και δυνάμεις της Αφρικανικής Ένωσης σκοτώνονται 100 άτομα τις τελευταίες 3 ημέρες. (Press TV) 
 Εορτάζονται, με εκδηλώσεις, τα 83α γενέθλια του Βασιλιά της Ταϊλάνδης, Μπουμιμπόλ Αντουλγιαντέτζ, μακροβιότερου εν ενεργεία μονάρχη στον κόσμο. (Al Jazeera)
 Η ταινία του Ρομάν Πολάνσκι The Ghost Writer κερδίζει 6 βραβεία στην απονομή των European Film Awards στην Εσθονία. (BBC)
 Η 20χρονη Μις Ινδία Νικόλα Φάρια από το Μπάνγκαλοουρ κερδίζει τον τίτλο Μις Γη για το έτος 2010, στα καλλιστεία στο Βίνπερλ Λαντ, του Να Τραγκ, στο Βιετνάμ. (Tuoitre)  
 Από πλημμύρες που πλήττουν την Κολομβία χάνουν τη ζωή τους τουλάχιστον 174 άνθρωποι και 1,5 εκατομμύριο είναι άστεγοι. (ABC)
 Από πρόσκρουση οχήματος σε ομάδα ποδηλατών στην Ιταλία χάνουν τη ζωή τους 8 άνθρωποι. (Contra.gr)
 Η Βραζιλία αναγνωρίζει το Κράτος της Παλαιστίνης στα σύνορα που είχε όταν κατακτήθηκε η Δυτική Όχθη το 1967 από το Ισραήλ. (Haaretz)
 Αρχίζουν οι μεσολαβητικές προσπάθειες στην Ακτή Ελεφαντοστού από τον πρώην πρόεδρο της Νότιας Αφρικής, Θάμπο Μπέκι, έπειτα από τις αμφισβητούμενες προεδρικές εκλογές. (France 24) 
 Διεξάγεται ο δεύτερος γύρος των βουλευτικών εκλογών στην Αίγυπτο. (Associated Press)

6 Δεκεμβρίου 
 Τίθεται υπό έλεγχο η μεγάλη πυρκαγιά στο Όρος Καρμέλ του Ισραήλ, με απολογισμό 41 νεκρούς. (CNN)
 Περισσότεροι από 2.000 άνθρωποι έχουν πεθάνει στην Αϊτή από την επιδημία χολέρας. (USA Today)
 Γαλλικό δικαστήριο κρίνει ότι η αεροπορική εταιρεία Continental Airlines έχει την ποινική ευθύνη για την αεροπορική τραγωδία της πτήσης 4590 της Air France τον Ιούλιο του 2000. (France 24)

7 Δεκεμβρίου 
 Από έκρηξη βόμβας σε ναό στο Βαρανάσι της βόρειας Ινδίας σκοτώνεται 1 παιδί και άλλα 20 άτομα τραυματίζονται. (Hindustan Times)  
 Σε δημοπρασία που γίνεται στο Λονδίνο πωλείται ένα αντίγραφο του βιβλίου Τα Πουλιά της Αμερικής του Τζον Τζέιμς Ομπουντόν για τιμή ρεκόρ 7,3 εκατ. £. (The Independent)
 Ο υπουργός οικονομικών της Ιρλανδίας, Μπράιαν Λένιχαν παραδίδει τον σκληρότερο προϋπολογισμό στην ιστορία της χώρας.(The Guardian) 
 Ο Γάλλος επιδημιολόγος Ρενό Πιαρού, που εργάζεται για λογαριασμό της γαλλικής και της αϊτινής κυβέρνησης, τονίζει ότι υπάρχουν "ισχυρές ενδείξεις" που συνδέουν τις ειρηνευτικές δυνάμεις των Ηνωμένων Εθνών με την επιδημία χολέρας στην Αϊτή. (The Straits Times)
 Κατάσταση εκτάκτου ανάγκης κηρύσσεται έπειτα από κατολίσθηση στην Κολομβία, με 37 πτώματα να έχουν ανασυρθεί ως τώρα. (The Straits Times)
 Αποπέμπεται από την Οικονομική Κοινότητα των Χωρών της Δυτικής Αφρικής η Ακτή Ελεφαντοστού. (Al Jazeera)
 Ο ιδρυτής των WikiLeaks, Τζούλιαν Ασάντζ, συλλαμβάνεται στο Λονδίνο εν μέσω καταγγελιών για σεξουαλική κακοποίηση στη Σουηδία. (Reuters)
 Παρά τη σύλληψη του ιδρυτή τους, τα Wikileaks συνεχίζουν τις διαρροές διπλωματικών εγγράφων. (Ημερησία)
 Το κυβερνών Εθνικό Δημοκρατικό Κόμμα κέρδισε το 80% των εδρών έπειτα από τη διεξαγωγή και του δεύτερου γύρου των βουλευτικών εκλογών στην Αίγυπτο. (Ριζοσπάστης)
 Ανακοινώνονται, έπειτα από 15 ημέρες, τα αποτελέσματα του πρώτου γύρου των προεδρικών εκλογών στην Αϊτή. Σύμφωνα με αυτά, η άλλοτε Πρώτη Κυρία, Μιρλάντ Μανιγκάτ, προηγείται με ποσοστό 31,37% των ψήφων, έναντι 22,48% για τον Ζιντ Σελεστάν. (Ελευθεροτυπία)
 Το Βραβείο Τέρνερ κερδίζει η Σκοτσέζα εικαστικός Σούζαν Φίλιπς για την εικαστική σύνθεση Lawlands, η οποία είναι εμπνευσμένη από ΄ένα παλιό παραδοσιακό τραγούδι. ('Εθνος)

8 Δεκεμβρίου 
 Τουλάχιστον 10 άνθρωποι σκοτώνονται σε σύγκρουση δύο τρένων στα ανατολικά του Μπανγκλαντές. (Al Jazeera) 
 Από πυρκαγιά σε φυλακή στο Σαντιάγο, χάνουν τη ζωή τους 83 κρατούμενοι. (The Straits Times)
 26 άνθρωποι σκοτώνονται από έκρηξη σε ανθρακωρυχείο στην Επαρχεία Χενάν στην κεντρική Κίνα. (ΣΚΑΪ)
 Εκτοξεύεται από το SpaceX το πρώτο διαστημόπλοιο Dragon σε δοκιμαστική πτήση από το σταθμό της αεροπορικής βάσης στο Ακρωτήριο Κανάβεραλ της Φλόριντα. (CNN.com), (Al-Jazeera)
 Έπειτα από 2 τροχιές προσθαλασσώνεται δυτικά της Μπάχα Καλιφόρνια και γίνεται το πρώτο εμπορικό διαστημόπλοιο που επιστρέφει στη Γη έπειτα από την εκτόξευσή του σε τροχιά.(Spaceflight Now)
 Η Κίνα απονέμει το καινούργιο «Βραβείο Ειρήνης Κομφούκιου» στον πρώην αντιπρόεδρο της Ταϊβάν και επίτιμο πρόεδρο του κυβερνώντος Εθνικιστικού Κόμματος (ΚΜΤ), Λιόν Σαν, ως απάντηση στην απονομή του Νόμπελ Ειρήνης στον φυλακισμένο αντιφρονούντα Λιου Σιαομπό. (in.gr)

9 Δεκεμβρίου 
 Ο Κυβερνήτης της Φλόριντα απονέμει χάρη μετά θάνατον στον Τζιμ Μόρισον, τον επικεφαλής του συγκροτήματος The Doors, απαλλάσσοντάς τον από τις κατηγορίες για προσβολή της δημόσιας αιδούς. (BBC)
 Εξαιτίας των πλημμυρών στον Παναμά, χάνουν τη ζωή τους 8 άνθρωποι και για πρώτη φορά κλείνει η Διώρυγα του Παναμά για λόγους καιρού. (Al Jazeera)
 Η Αφρικανική Ένωση αναστέλλει τη συμμετοχή της Ακτής Ελεφαντοστού στον οργανισμό, εξαιτίας των αμφιλεγόμενων εκλογών. (African Press Agency)
 Μεγάλης έκτασης επεισόδια σημειώνονται στο Λονδίνο μεταξύ αστυνομικών και φοιτητών κατά τη διάρκεια διαδηλώσεων έξω από το βρετανικό κοινοβούλιο, κατά τη ψήφιση του νομοσχεδίου για την αύξηση των διδάκτρων των πανεπιστημίων. (Ελευθεροτυπία)
 Οι διαδηλωτές επιτέθηκαν εναντίον του αυτοκινήτου που μετέφερε τον διάδοχο του βρετανικού θρόνου, πρίγκιπα Κάρολο της Ουαλίας, και τη σύζυγό του Καμίλα, οι οποίοι κατευθυνόταν σε θέατρο του Λονδίνου. (Καθημερινή)

10 Δεκεμβρίου 
 Παρουσιάζεται στο Κιγκαλί ένα νέο αρχείο της Γενοκτονίας της Ρουάντα. (Rwanda News Agency)
 Το Νόμπελ Ειρήνης απονέμεται ερήμην στον Κινέζο αντιφρονούντα Λιου Σιαομπό σε τελετή στη Νορβηγία. (Reuters) 
 Συλλαμβάνεται στην Αυστρία ο Ίβο Σάναντερ, πρώην πρωθυπουργός της Κροατίας, ο οποίος κατηγορείται για διαφθορά. (Sify India)
 Για πρώτη φορά μετά το Δεύτερο Παγκόσμιο Πόλεμο Γερμανικά στρατεύματα σταθμεύουν στη Γαλλία (Στρασβούργο), ως μέρος εκδήλωσης για την κατάδειξη της εξάλειψης των παλαιών διαφορών των δύο πλευρών. (Yahoo! News)

11 Δεκεμβρίου 
 Βομβιστική επίθεση αυτοκτονίας με 1 νεκρό σημειώνεται στη Στοκχόλμη. (Καθημερινή)
 Η Βολιβία μειώνει το όριο ηλικίας για συνταξιοδότηση από τα 65 στα 58 χρόνια.(Al Jazeera)
 Δύο Παλαιστίνιοι σκοτώνονται και ένας Ισραηλινός στρατιώτης τραυματίζεται στη διάρκεια ανταλλαγής πυρών κοντά στα σύνορα μεταξύ της Λωρίδας της Γάζας και του Ισραήλ. (Εξπρές)
 Σε συμφωνία στη διάσκεψη του Κανκούν για τις κλιματικές αλλαγές καταλήγουν οι 190 χώρες που μετέχουν σε αυτήν. Οι κυβερνήσεις συμφώνησαν σε πακέτο μέτρων με σκοπό την αντιμετώπιση του φαινόμενου του θερμοκηπίου. (in.gr)
 Ολοκληρώνεται το 53ο Φεστιβάλ Κινηματογράφου Θεσσαλονίκης. Ο Χρυσός Αλέξανδρος απονέμεται στην ταινία Periferic - στις παρυφές του Ρουμάνου σκηνοθέτη Μπογκτάν Τζόρτζε Απέτρι.(Ελευθεροτυπία)

12 Δεκεμβρίου 
 Σε δύο χωριστές διαδηλώσεις στη Μόσχα εκατοντάδες Ρώσοι ζητούν την παραίτηση του πρωθυπουργού Βλαντίμιρ Πούτιν, ενώ απαιτούν παράλληλα περισσότερα δικαιώματα για τους αυτόχθονες Ρώσους. (RIA Novosti)
 Στις βουλευτικές εκλογές που γίνονται στο Κοσσυφοπέδιο, οι δημοσκοπήσεις έξω από τις κάλπες δίνουν τη νίκη στον Χασίμ Θάτσι. (Reuters)
 Ένα άτομο σκοτώνεται σε συγκρούσεις ανάμεσα σε διαδηλωτές εργάτες που απαιτούν υψηλότερες αμοιβές και στην αστυνομία του Μπανγκλαντές.(CBC) 
 Χιλιάδες άτομα διαδηλώνουν στο Κάιρο αναφορικά με την έκβαση των πρόσφατων βουλευτικών εκλογών. (ABC News)

13 Δεκεμβρίου 
 Από βύθιση νοτιοκορεατικού πλοίου στον Νότιο Ωκεανό, νότια της Νέας Ζηλανδίας χάνουν τη ζωή τους τουλάχιστον 5 άνθρωποι και άλλοι 17 αγνοούνται. (Yonhap) 
 Αρχίζει τη λειτουργία του ένας νέος δικτυακός τοπος που αποτελεί το αντίπαλο δέος των WikiLeaks, με την ονομασία OpenLeaks. (CNN)
 Το Ανώτατο Δικαστήριο της Παπούα Νέα Γουινέα κρίνει ομόφωνα ότι ο επαναδιορισμός του Γενικού Διοικητή Πόλιας Ματάνε στο αξίωμά του ήταν αντισυνταγματικός εξαιτίας του ότι η ψηφοφορία δεν ήταν μυστική. Συνακόλουθα ο Ματάνε παραιτείται και προσωρινά στο αξίωμά του αναλαμβάνει ο Τζέφρι Νέιπ. (Radio Australia)
 Απολύεται από τον πρόεδρο του Ιράν Μαχμούντ Αχμεντινετζάντ ο υπουργός εξωτερικών της χώρας, Μανουσέρ Μοτακί και τον αντικαθιστά ο Αλί Ακμπάρ Σαλεχί.(Sify India)
 Ανακαλύπτεται στη βορειοανατολική Μαδαγασκάρη ένα νέο είδος λεμούριου.(BBC News)

14 Δεκεμβρίου 
 Το ιρλανδικό Κοινοβούλιο εγκρίνει το αμφιλεγόμενο πακέτο μέτρων λιτότητας, που αποσκοπούν στη μείωση του δημοσιονομικού ελλείμματος. (CNBC) 
 Από πυρκαγιά σε εργοστάσιο ενδυμάτων κοντά στην Ντάκα σκοτώνονται 20 άνθρωποι. (Al Jazeera) 
 Οι υπουργοί εξωτερικών της ΕΕ δηλώνουν ότι θα αναγνωρίσουν "όποτε είναι αρμόζον" ένα παλαιστινιακό κράτος. (BBC)
 Παραιτείται ο πρωθυπουργός της Παπούα Νέας Γουινέας, Μάικλ Σομάρε για να παραστεί σε δίκη. Ο αντιπρόεδρος της κυβέρνησης Σαμ Άμπαλ γίνεται νέος πρωθυπουργός. (Sydney Morning Herald)
 Με οριακή πλειοψηφία (314-311) η ιταλική κυβέρνηση του Σίλβιο Μπερλουσκόνι επιζεί πρότασης μομφής στη Βουλή (The Guardian), 
 Παραιτείται ο στρατηγός Χουάνγκ Εούι-ντον, αρχηγός του στρατού στη Νότια Κορέα. (Yonhap) 
 Μαζική πορεία γίνεται για τα αποτελέσματα των πρόσφατων προεδρικών εκλογών από υποστηρικτές του ηγέτη της αντιπολίτευσης, Αλασάνε Ουατάρα στην Ακτή Ελεφαντοστού. (Reuters μέσω Alert Net)
 Μια πυρκαγιά σε ένα διώροφο σπίτι σκότωσε έξι (6) ανθρώπους - τρία (3) παιδιά και τρεις ενήλικες - στη Βαλτιμόρη (ΗΠΑ), νωρίς το πρωί της 14ης Δεκεμβρίου 2010. CNN

15 Δεκεμβρίου 
 Τουλάχιστον 48 άτομα (με καταγωγή κυρίως από το Ιράκ και το Ιράν), που ζητούσαν άσυλο χάνουν τη ζωή τους σε ναυάγιο πλοίου στον Ινδικό ανοικτά της Νήσου των Χριστουγέννων. (ABC News) 
 Από βουτιά λεωφορείου σε δεξαμενή στην Καρνατάκα της Ινδίας, χάνουν τη ζωή τους τουλάχιστον 28 άτομα. (Island Crisis)
 Από τη συντριβή αεροσκάφους Ουίν Ότερ με 22 επιβαίνοντες στους πρόποδες των Ιμαλαΐων, στο Νεπάλ, δεν υπάρχουν επιζώντες. (The Himalayan Times) 
 Η Σενεγάλη ανακαλεί τον πρεσβευτή της στο Ιράν, μετά την ανακάλυψη φορτίου με όπλων στη Νιγηρία. (Africa News)
 Τα Ηνωμένα Έθνη ψηφίζουν υπέρ της άρσης των κυρώσεων που είχαν επιβληθεί στο Ιράκ κατά την περίοδο του Σαντάμ Χουσεΐν. (BBC)
 Με μαζική συμμετοχή πραγματοποιείται πανεργατική και γενική απεργία στην Ελλάδα σε ένδειξη διαμαρτυρίας για τις περικοπές σε μισθούς και σε συντάξεις και για το πολυνομοσχέδιο που ψηφίστηκε με τη διαδικασία του κατεπείγοντος στη Βουλή. Επεισόδια σημειώνονται την ημέρα της απεργίας και συγκρούσεις ανάμεσα σε διαδηλωτές και στις δυνάμεις των ΜΑΤ στην Αθήνα. Προπηλακίζεται από εξαγριωμένους διαδηλωτές ο πρώην υπουργός Κωστής Χατζηδάκης. (Έθνος)
 Ανακοινώνεται από επιστήμονες της NASA ότι τo διαστημόπλοιο που βρίσκεται στη μεγαλύτερη απόσταση από τη Γη, το Βόγιατζερ 1, βρίσκεται κοντά στην έξοδο από το ηλιακό μας σύστημα. (Το Βήμα)
 Ο ιδρυτής του Facebook Μαρκ Ζάκερμπεργκ ανακηρύχθηκε Πρόσωπο της Χρονιάς 2010 από το περιοδικό Τάιμ. (Τα Νέα)
 Ανακαλύπτονται σε γκαράζ συνταξιούχου τα ταριχευμένα λείψανα από την κεφαλή του Βασιλιά Ερρίκου Δ' στη Γαλλία. (Time)

16 Δεκεμβρίου 
 Οι ηγέτες της ΕΕ συμφωνούν στην αλλαγή της Συνθήκης της Λισαβόνας με σκοπό να θεσμοθετηθεί ένας μηχανισμός για την αντιμετώπιση προβλημάτων με χρέη. (Reuters)
 Εγκρίνεται από το Διεθνές Νομισματικό Ταμείο η χορήγηση δανείου ύψους 22,5 δισ. ευρώ προς την Ιρλανδία. (BBC)
 Φθάνει στην Πιονγιάνγκ για συνομιλίες με αξιωματούχους ο Κυβερνήτης του Νέου Μεξικό, Μπιλ Ρίτσαρντσον.(Xinhua)
 Διαδηλωτές της αντιπολίτευσης στην Ακτή Ελεφαντοστού επιχειρούν να καταλάβουν το κτήριο του κρατικού τηλεοπτικού σταθμού στο κέντρο του Αμπιζάν, το οποίο περικυκλώνεται από τον στρατό. Τουλάχιστον 15 άνθρωποι σκοτώνονται στις συγκρούσεις. (Vibe Ghana) 
 Το Ευρωπαϊκό Δικαστήριο Ανθρωπίνων Δικαιωμάτων κρίνει παράνομη την απαγόρευση στις αμβλώσεις, που ισχύει στην Ιρλανδική Δημοκρατία, με το αιτιολογικό ότι μπορεί να αποβεί μοιραία για τη ζωή των εγκύων. (CBC)
 Επιστήμονες της Ταϊλάνδης προβλέπουν ότι μέσα στα επόμενα δέκα χρόνια, ένα σημαντικό μέρος της Μπανγκόκ μπορεί να μετατραπεί σε ένα στρώμα του θαλασσινού νερού, εφόσον οι παρούσες μη ομαλές κλιματικές διεργασίες θα συνεχιστούν. Правда
 Η Οκλαχόμα γίνεται η πρώτη πολιτεία των ΗΠΑ στην οποία χρησιμοποιείται το pentobarbital, ένα αναισθητικό που χρησιμοποιείται για την ευθανασία ζώων, σε θανατηφόρο ένεση για την εκτέλεση θανατοποινίτη. (Daily Mail), (CNN)

17 Δεκεμβρίου 
 Σε επιθέσεις Αμερικανών με πυραύλους σκοτώνονται 57 ύποπτοι μαχητές σε περιοχή στο βορειοδυτικό Πακιστάν. (Washington Times) 
 Η Βολιβία αναγνωρίζει το Κράτος της Παλαιστίνης. (Ynetnews)
 Ανακοινώνεται το πρώτο κρούσμα μόλυνσης από τον ιό HIV στα Νησιά Κουκ. (ABC Radio Australia) 
 Η Μις Ισλανδία, Τζένι, κερδίζει τον διαγωνισμό ομορφιάς Μις Διεθνής Τουρισμός στη Ζανγιάνγκ της επαρχίας Γκουαντόνγκ στην Κίνα. (Xinhua)

18 Δεκεμβρίου 
 Σε αεροπορική επίθεση Ισραηλινών στη Λωρίδα της Γάζας σκοτώνονται 5 Παλαιστίνιοι μαχητές, σύμφωνα με παλαιστινιακές πηγές. (CNN)(The Jerusalem Post)
 Από ανατροπή πλοίου στο βορειοανατολικό Μπανγκλαντές χάνουν τη ζωή τους τουλάχιστον 30 άνθρωποι. (Times of India)
 Η Κένυα ζητά από τα αφρικανικά κράτη να ανατρέψουν τον Λοράν Γκμπαγκμπό, πρόεδρο της Ακτής του Ελεφαντοστού, αν χρειαστεί και με τη χρήση βίας σε περίπτωση που εκείνος δεν παραιτηθεί. (Al Jazeera)
 Η Γερουσία των ΗΠΑ ανακαλεί τον νόμο του Don't Ask Don't Tell, που αφορά τη στρατιωτική θητεία των ομοφυλοφίλων, με ψήφους 65-35. (New York Times)
 Το Κοινοβούλιο της Βενεζουέλας εκχωρεί έκτακτες εξουσίες στον πρόεδρο Ούγκο Τσάβες στον απόηχο των πρόσφατων πλημμυρών και του επιτρέπεται να νομοθετεί με διατάγματα και χωρίς την υποστήριξη της Εθνοσυνέλευσης.(BBC)

19 Δεκεμβρίου 
 Συγχωνεύονται οι δύο αντάρτικες ομάδες στη Σομαλία (Αλ Σαμπάαμπ και Ισλαμικό Κόμμα) και ενώνουν τις δυνάμεις τους με στόχο την ανατροπή της προσωρινής ομοσπονδιακής κυβέρνησης. (Al Jazeera)
 Τουλάχιστον 28 άνθρωποι σκοτώνονται και δεκάδες άλλοι τραυματίζονται έπειτα από έκρηξη σε αγωγό πετρελαίου στο Σαν Μαρτίν Τεξμελουκάν της Πουέμπλα, στο Μεξικό. (BBC)
 Από πυρκαγιά σε δύο κτήρια στην πόλη Τουγκεγκαράο της επαρχίας Καγκαγιάν στις βόρειες Φιλιππίνες, χάνουν την ζωή τους 15 άνθρωποι και άλλοι 12 τραυματίζονται. (Xinhua) 
 Κακοκαιρία πλήττει την Ιταλία, με αποτέλεσμα να χάσουν τη ζωή τους 3 άνθρωποι από τις πολύ χαμηλές θερμοκρασίες. (Herald Sun)
 Τα Ηνωμένα Έθνη απορρίπτουν το αίτημα του προέδρου της Ακτής του Ελεφαντοστού. Λοράν Γκμπαγκμπό να απομακρυνθούν οι ειρηνευτικές δυνάμεις από τη χώρα. (France 24) 
 Χιλιάδες διαδηλωτές της αντιπολίτευσης συγκρούονται με τις ειδικές δυνάμεις της αστυνομίας στο Μινσκ, ενώ διεξάγονται οι προεδρικές εκλογές στη Λευκορωσία. Τρεις υποψήφιοι για το προεδρικό αξίωμα τίθενται υπό κράτηση. Βέβαιη θεωρείται η νίκη του Αλεξάντερ Λουκασένκο. (Al Jazeera)

20 Δεκεμβρίου 
 Τουλάχιστον 26 άνθρωποι σκοτώνονται και πολλοί άλλοι τραυματίζονται σε ανατροπή λεωφορείου στη Μαλαισία. Το όχημα μετέφερε τουρίστες από την Ταϊλάνδη. (Bernama) (Thai News Agency)
 Στο κέντρο του Ναϊρόμπι, στην Κένυα, γίνεται βομβιστική επίθεση σε λεωφορείο, με απολογισμό 3 νεκρούς και 23 τραυματίες. (AFP μέσω Sydney Daily Telegraph)
 Σε εξαετή φυλάκιση καταδικάζεται ο Ιρανός σκηνοθέτης Τζαφάρ Παναχί επειδή γύρισε μια ταινία "εναντίον του καθεστώτος." (Time) 
 Εκατοντάδες άνθρωποι που διαμαρτυρήθηκαν για τα αποτελέσματα των χθεσινών προεδρικών εκλογών στη Λευκορωσία συλλαμβάνονται. Ο Αλεξάντερ Λουκασένκο ανακηρύχθηκε νικητής με ποσοστό 79% των ψήφων. (CNN)
 Παρουσιάζονται σε διάσκεψη στην Ιερουσαλήμ 1.200 νέα θαλάσσια είδη, τα οποία ανακαλύφθηκαν κατά τη διάρκεια της πρώτης παγκόσμιας έρευνας για την καταγραφή των θαλάσσιων οργανισμών. (Israel 21C) (The Jerusalem Post)

21 Δεκεμβρίου 
 Η Ινδία και η Ρωσία υπογράφουν αμυντικές συμφωνίες.(The Hindu) 
 Η κυβέρνηση στην Ταϊλάνδη συμφωνεί να άρει την κατάσταση πολιορκίας που είχε κηρυχθεί στην Μπανγκόκ και σε 3 ακόμα επαρχίες. (Thai News Agency)
 Εγκρίνεται νόμος από το κοινοβούλιο της Βενεζουέλας που καθιστά πιο αυστηρούς τους κανονισμούς για το περιεχόμενο στο Διαδίκτυο. (Γαλλικό Πρακτορείο)
 Ανατρέπεται με πρόταση μομφής στο Κοινοβούλιο ο πρωθυπουργός του Τουβαλού Μαατία Τοάφα. (RNZI)
 Εκλέγεται πρωθυπουργός της Τόνγκα ο Σιαλεαταόνγκα Τουιβακάνο. (BBC)
 Δημοσιοποιούνται τα πρώτα στοιχεία από την απογραφή πληθυσμού του 2010 στις ΗΠΑ. Σύμφωνα με αυτήν, την 1η Απριλίου 2010, οι Αμερικανοί αριθμούσαν τα 308.745.538 άτομα. (CNN.com)
 Από σεισμό μεγέθους 6,5 βαθμών της κλίμακας Ρίζτερ, που πλήττει το νοτιοανατολικό Ιράν, σκοτώνονται τουλάχιστον 39 άτομα. (Times of India)
 Το Παλάτι του Μπάκιγχαμ ανακοινώνει τους αρραβώνες της Ζάρα Φίλιπς, εγγονής της Βασίλισσας Ελισάβετ, και του παίκτη του ράγκμπι, Μάικ Τίντολ. (BBC)

22 Δεκεμβρίου 
 Ο πρώην ντε φάκτο πρόεδρος της Αργεντινής, Χόρχε Ραφαέλ Βιδέλα, καταδικάζεται σε ισόβια κάθειρξη για εγκλήματα κατά της ανθρωπότητας. (Al Jazeera)
 Υπογράφεται από τον Αμερικανό πρόεδρο Μπαράκ Ομπάμα και τίθεται σε ισχύ η νομοθεσία που τερματίζει την πολιτική να μην αποκαλύπτουν τη σεξουαλική τους ταυτότητα όσοι ομοφυλόφιλοι υπηρετούν στον στρατό. (BBC)
 Παραιτείται ο πρωθυπουργός του Μαυροβουνίου, Μίλο Τζουκάνοβιτς, ο οποίος θα ασχοληθεί με τις επιχειρήσεις. (Xinhua)

23 Δεκεμβρίου 
 Αρχίζουν τα μεγαλύτερα στην ιστορία στρατιωτικά γυμνάσια του στρατού της Νότιας Κορέας, 12 μίλια από τα σύνορα με τη Βόρεια Κορέα. Η τελευταία απειλεί με "ιερό πόλεμο". (Al Jazeera)
 Τουλάχιστον 20 άνθρωποι θάβονται ζωντανοί έπειτα από κατολισθήσεις στη βόρεια Κολομβία.(Colombia Reports)
 Ρουμάνος πηδάει από το μπαλκόνι του κτηρίου του Κοινοβουλίου σε ένδειξη διαμαρτυρίας για τις περικοπές σε μισθούς και συντάξεις. Το συμβάν λαμβάνει χώρα κατά τη συζήτηση για τον προϋπολογισμό. (People's Daily)
 Εγκρίνεται από τη Βουλή των Ελλήνων ο προϋπολογισμός με πολλούς Έλληνες να διαμαρτύρονται για τις περικοπές. (BBC)

24 Δεκεμβρίου 
 Τουλάχιστον 32 άνθρωποι βρίσκουν τον θάνατο σε βομβιστικές επιθέσεις στην πόλη Τζος της Νιγηρίας, ενώ άλλοι 6 πεθαίνουν σε επιθέσεις σε ναούς από ύποπτους ισλαμιστές στη βορειοανατολική πόλη Μεϊντουγκούρι.(BBC)
 Μεταδίδεται για πρώτη φορά το χριστουγεννιάτικο μήνυμα του Πάπα Βενέδικτου από το ραδιόφωνο του BBC. (PA)
 Από βουτιά λεωφορείου σε χαράδρα στον νοτιοδυτικό Ισημερινό χάνουν τη ζωή τους 30 άνθρωποι. (CNN)
 Η ρωσική Κάτω Βουλή εγκρίνει αρχικά τη νέα συνθήκη START, την οποία η χώρα υπέγραψε με τις Ηνωμένες Πολιτείες. (France 24)
 Η Γενική Συνέλευση των Ηνωμένων Εθνών εγκρίνει ομόφωνα ως πρόεδρο της Ακτής του Ελεφαντοστού τον υποψήφιο της αντιπολίτευσης, Αλασάνε Ουατάρα. (The Hindu)
 Νέος πρωθυπουργός του Λάος διορίζεται ο Τονγκσίνγκ Ταμαβόνγκ, έπειτα από την απρόσμενη παραίτηση του Μπουασόνε Μπουφαβάνχ. (Saigon Daily)(RFA)
 Σε συγκρούσεις ανάμεσα σε διαδηλωτές και στις δυνάμεις ασφαλείας στην πόλη Μπουζιάν, της Τυνησίας, σκοτώνεται 1 άτομο. (Reuters)

25 Δεκεμβρίου 
 Τουλάχιστον 45 άνθρωποι σκοτώνονται και 50 ακόμα τραυματίζονται στο Χαρ του Πακιστάν σε επίθεση αυτοκτονίας με χειροβομβίδες σε κέντρο διανομής τροφίμων του Παγκοσμίου Επισιτιστικού Προγράμματος (WFP). (BBC) (Voice of America) (The Jerusalem Post) 
 Στις ανατολικές ΗΠΑ χιονίζει και στη Νότια Καρολίνα για πρώτη φορά κάνουν χιονισμένα Χριστούγεννα. (BBC)
 Σεισμική δόνηση μεγέθους 7,3 βαθμών της κλίμακας Ρίχτερ σημειώνεται στο Βανουάτου. Εκδίδεται και στη συνέχεια αίρεται η προειδοποίηση για τσουνάμι στην περιοχή. Καταγράφεται ένα ήσσονος σημασίας τσουνάμι. (CNN) (Xinhua) 
 Από πτώση υπερφορτωμένου λεωφορείου σε χαράδρα κοντά στο Ελ Κάρμεν του Ισημερινού, σκοτώνονται 41 άνθρωποι. (The Australian)
 Ο Ισημερινός αναγνωρίζει το Κράτος της Παλαιστίνης ως ανεξάρτητο, στα σύνορα του 1967. (The Washington Post)
 Στην Ολλανδία συλλαμβάνονται 12 Σομαλοί ως ύποπτοι για σχεδιασμό τρομοκρατικής επίθεσης στη χώρα. (Reuters)

26 Δεκεμβρίου 
 Σε δυστύχημα με λεωφορείο στην Αίγυπτο σκοτώνονται 8 άτομα και άλλα 21 τραυματίζονται. (CBC) 
 Σκοτώνονται 34 άνθρωποι και 30 τραυματίζονται σε σύγκρουση λεωφορείου με μίνι φορτηγό κοντά στην πόλη Μπαντάουν του Ουτάρ Πραντές στη βόρεια Ινδία. (The Australian)
 Γύρω στους 14.000 πρόσφυγες έχουν εγκαταλείψει την Ακτή Ελεφαντοστού για τη Λιβερία, έπειτα από τις αμφιλεγόμενες προεδρικές εκλογές. (BBC)
 Περισσότεροι από 1.500 διαδηλωτές στη Μόσχα εκφράζουν τη δυσαρέσκειά τους για τα πρόσφατα βίαια επεισόδια έπειτα από τον θανάσιμο πυροβολισμό ενός φιλάθλου ποδοσφαίρου. (Al Jazeera) (RIA Novosti)

27 Δεκεμβρίου 
 Στη διάρκεια σπάνιων διαδηλώσεων στην Τύνιδα γύρω στα 1000 άτομα εκφράζουν τη συμπαράστασή τους στους διαδηλωτές σε άλλες περιοχές της Τυνησίας. Δεκάδες από αυτούς τραυματίζονται σε συμπλοκές με την αστυνομία. (Al Jazeera)
 Σε καραμπόλα 100 αυτοκινήτων στη νοτιοδυτική Κίνα, σκοτώνονται τουλάχιστον 7 άτομα. (CNN) 
 Ο άλλοτε μεγιστάνας της ρωσικής βιομηχανίας πετρελαίου, Μιχαήλ Χοντορκόφσκι, κρίνεται ένοχος για διασπάθιση χρήματος, σε δεύτερη δίκη. (RIA Novosti)
 Ο αναγνωρισμένος διεθνώς ως νικητής των πρόσφατων προεδρικών εκλογών στην Ακτή Ελεφαντοστού, Αλασάνε Ουατάρα, καλεί σε γενική απεργία, με σκοπό να πιέσει τον Λοράν Γκμπαγκμπό σε παραίτηση. (BBC)
 Η χιονοθύελλα του Δεκέμβρη κάλυψε τις βορειοανατολικές πολιτείες των ΗΠΑ. The Weather Channel

28 Δεκεμβρίου 
 Σε 80 ανέρχεται ο αριθμός των θυμάτων από την πρόσφατη θρησκευτική βία στην Τζος της Νιγηρίας. Η ισλαμική ομάδα Μπόκο Χαράμ αναλαμβάνει την ευθύνη για τις πολύνεκρες βομβιστικές επιθέσεις στην πόλη, την παραμονή των Χριστουγέννων. (Reuters) (Xinhua) 
 Η Ισπανία και η Ρωσία προβαίνουν σε μεταξύ τους απελάσεις διπλωματών, εν μέσω υποψιών για κατασκοπεία. (The Moscow Times) 
 Το Νεπάλ τροποποιεί τη νομοθεσία του, επιτρέποντας παιδιά με αναπηρία να υιοθετούνται στο εξωτερικό. (Straits Times)
 Ισραηλινοί αρχαιολόγοι ανακοινώνουν ότι ανακάλυψαν ανθρώπινα λείψανα ηλικίας 400.000 ετών, αμφισβητώντας τη θεωρία ότι οι άνθρωποι έχουν προέλευση από την Αφρική. (AFP)

29 Δεκεμβρίου 
 Συλλαμβάνονται στη Δανία 5 φανατικοί ισλαμιστές επειδή σχεδίαζαν να επιτεθούν στην εφημερίδα Jyllands-Posten. (BBC)
 Από συντριβή στρατιωτικού αεροσκάφους Antonov An-22 στη διάρκεια εκπαιδευτικής πτήσης στη ρωσική επαρχία Τούλα, σκοτώνονται τα 12 μέλη του πληρώματος. (RIA Novosti)
 Νικητής των πρόσφατων (26 Δεκεμβρίου) προεδρικών εκλογών στις Κομόρες ανακηρύσσεται ο Ικιλιλού Ντοϊνέν. (Pretoria News)

30 Δεκεμβρίου 
 Ο Ρώσος μεγιστάνας Μιχαήλ Χοντορκόφσκι καταδικάζεται σε κάθειρξη 14 ετών. (Ελευθεροτυπία)
 Ένοχος για βιασμό και άλλα σεξουαλικά αδικήματα κρίνεται ο πρώην πρόεδρος του Ισραήλ, Μοσέ Κατσάβ. (Al Jazeera) 
 Μεταδίδεται η πρώτη ταινία της Δύσης από τον κρατικό τηλεοπτικό σταθμό της Βόρειας Κορέας: πρόκειται για το φιλμ Κάντο όπως ο Μπέκαμ. (The Guardian)

31 Δεκεμβρίου 
 Η Λευκορωσία διατάσσει το κλείσιμο των γραφείων του ΟΑΣΕ στο Μινσκ. (Καθημερινή)
 Από αύριο τίθεται σε ισχύ η απαγόρευση στη χρήση της πλαστικής σακούλας στην Ιταλία. (BBC)
 Στα τραύματά του υποκύπτει ένας διαδηλωτής στην Τυνησία, όπου συνεχίζονται οι διαδηλώσεις σε ένδειξη διαμαρτυρίας για την ανεργία και τη φτώχεια. (Al Jazeera)

Γεγονοτα 12